b'\n_START_ARTICLE_\nMokgweetsi Masisi\n_START_SECTION_\nEl\xc3\xa4m\xc3\xa4nvaiheita\n_START_PARAGRAPH_\nMokgweetsi Masisin is\xc3\xa4 Edison Masisi teki el\xc3\xa4m\xc3\xa4nty\xc3\xb6ns\xc3\xa4 politiikassa ja h\xc3\xa4net valittiin moneksi kaudeksi parlamenttiin. H\xc3\xa4n toimi my\xc3\xb6s ministerin\xc3\xa4._NEWLINE_Nuori Masisi kasvoi ja k\xc3\xa4vi koulunsa Botswanan p\xc3\xa4\xc3\xa4kaupungissa Gaboronessa. H\xc3\xa4n oli kiinnostunut urheilusta, erityisesti tenniksest\xc3\xa4 ja jalkapallosta. Urheiluharrastukset saivat j\xc3\xa4\xc3\xa4d\xc3\xa4 kun h\xc3\xa4n p\xc3\xa4\xc3\xa4tti ryhty\xc3\xa4 n\xc3\xa4yttelij\xc3\xa4ksi. Vuonna 1984 h\xc3\xa4n n\xc3\xa4ytteli p\xc3\xa4\xc3\xa4roolin Gaboronessa tehdyss\xc3\xa4 produktiossa "Cry, the Beloved Country" ja sai siit\xc3\xa4 hyv\xc3\xa4t arvostelut. H\xc3\xa4n jatkoi teatteriuraansa 1980-luvulla ja n\xc3\xa4ytteli my\xc3\xb6s etel\xc3\xa4afrikkalaisissa b-luokan elokuvissa. _NEWLINE_1980-luku kului Masisisilla paitsi n\xc3\xa4yttelemisen, my\xc3\xb6s opiskelun parissa. H\xc3\xa4n valmistui vuonna 1984 Botswanan yliopistosta, miss\xc3\xa4 oli opiskellut englannin kielt\xc3\xa4 ja historiaa. Sen j\xc3\xa4lkeen h\xc3\xa4n ty\xc3\xb6skenteli opettajana. Vuonna 1987 h\xc3\xa4n siirtyi Botswanan yliopistoon opetuussuunnitelma-asiantuntijaksi. Sielt\xc3\xa4 h\xc3\xa4n siirtyi Yhdysvaltoihin Florida State Universityyn tekem\xc3\xa4\xc3\xa4n kasvatustieden maisterin tutkintoa vuonna 1987. Palattuaan kotimaahansa h\xc3\xa4n ty\xc3\xb6skenteli Unicefin palveluksessa. _NEWLINE_Poliittista uraansa Masisi aloitteli 2000-luvun alussa. H\xc3\xa4n liittyi Botswana Democratic Partyyn ja h\xc3\xa4net valittiin kansanedustajaksi vuonna 2009. Pian sen j\xc3\xa4lkeen h\xc3\xa4n p\xc3\xa4\xc3\xa4si hallintoasian ministeri\xc3\xb6\xc3\xb6n apulaisministeriksi. _NEWLINE_Tammikuussa 2011 Masisi nousi hallintoasiain varaministerist\xc3\xa4 varsinaiseksi ministeriksi. Opetusministeriksi h\xc3\xa4net nimitettiin vuonna 2014. Samana vuonna h\xc3\xa4n uusi parlamenttipaikkansa ja sai jatkaa opetusministerin\xc3\xa4. Botswanan presidentti Ian Khama nimitti Masisisin varapresidentiksi 12. lokakuuta 2014. _NEWLINE_Masisi on my\xc3\xb6s Botswanan yliopiston kansleri. Presidentti Ian Khama nimitti h\xc3\xa4net teht\xc3\xa4v\xc3\xa4\xc3\xa4n viisivuotiskaudeksi 5. hein\xc3\xa4kuuta vuonna 2017.  _NEWLINE_Masisi on naimisissa.'